František Trstenský

Mons. Prof. ThDr. PaedDr. SSLic. František Trstenský, PhD. (* 13. marec 1973, Trstená) je diecézny biskup Spišskej diecézy, vysokoškolský profesor, odborník na biblické vedy, teológ a publicista. Pred biskupskou vysviackou bol farárom vo farnosti Kežmarok, rektorom tamojšej Baziliky svätého Kríža, dekanom Kežmarského dekanátu a dekanom – moderátorom Podtatranských dekanátov Kežmarok, Poprad a Spišský Štiavnik. Ako vysokoškolský profesor zároveň prednáša v kňazskom seminári v Spišskej Kapitule-Spišskom Podhradí, kde je spolugarantom študijného odboru katolícka teológia. V Spišskej diecéze je členom Kňazskej rady, Liturgickej komisie a Komisie pre posvätné rády a ministériá. Je autorom množstva literatúry predovšetkým s biblickým zameraním. Žilinský samosprávny kraj udelil prof. Trstenskému v roku 2019 Pamätnú plaketu za šírenie poznatkov o Biblii medzi mladými ľuďmi. Je hosťom v reláciách katolíckej televízie Lux a katolíckeho rádia Lumen najmä s biblickou tematikou. Na webstránke farnosti Kežmarok pravidelne zverejňuje svoje podcasty Kairos a Božie Slovo medzi nami. Je taktiež autorom pravidelných zamyslení Modlitba s evanjeliom.

Životopis 
Rodák z Oravy pochádza z Medvedzia, ktoré je v súčasnosti mestskou časťou Tvrdošína. Po absolvovaní Gymnázia Martina Hattalu v Trstenej pokračoval v rokoch 1991 – 1997 v štúdiu na Teologickom inštitúte v Spišskej Kapitule – Spišskom Podhradí, ktorý bol v tom čase súčasťou Univerzity Komenského. Kňazskú vysviacku prijal 21. júna 1997 vo Farskom kostole Najsvätejšej Trojice v Tvrdošíne z rúk biskupa Mons. Andreja Imricha a stal sa kňazom pre Spišskú diecézu.

Krátky čas pôsobil ako kaplán v Spišských Vlachoch (júl – september 1997) a potom tri roky ako kaplán v Dolnom Kubíne (október 1997 – jún 2000). Odtiaľ odišiel na ďalšie štúdiá do zahraničia, ktoré v rokoch 2000 – 2004 absolvoval v Jeruzaleme so zameraním na biblické vedy a archeológiu. Študoval na Fakulte biblických vied a archeológie (Studium Biblicum Franciscanum). Išlo predovšetkým o štúdium biblických jazykov (hebrejčina, gréčtina, aramejčina), ďalších semitských jazykov (sýrčina, akkadčina), metód exegézy Starého a Nového zákona, biblickej exegézy a teológie Starého a Nového zákona a biblickej archeológie, keď okrem Izraela absolvoval archeologické exkurzie v Egypte, Jordánsku a na Sinaji. Jeden rok prednášok absolvoval taktiež na École biblique et archéologique francaise de Jérusalem, kde študoval ugaritský jazyk, Knihu proroka Jeremiáša, kumránske zvitky a archeológiu lokality Kumránu. Licenciátsku prácu z biblických vied napísal na tému: Exegeticko-teologická analýza Dt 30, 1 – 10. Jeho školiteľom bol Pierbattista Pizzaballa, ktorý je v súčasnosti arcibiskupom a patriarchom Latinského patriarchátu Svätej zeme. Medzi jeho profesorov patrili napr. Michele Piccirillo, Alviero Niccacci, Pietro Kaswalder, Claudio Bottini, Frédéric Manns, Marcello Buscemi, Jean-Baptiste Humbert, Jean-Michel de Tarragon, Émile Puech a ďalší. Do Izraela opakovane prichádza predovšetkým za štúdiom a spoznávaním biblických miest.

Po návrate na Slovensko začal od roku 2004 učiť ako odborný asistent na Teologickom inštitúte v Spišskom Podhradí. Doktorát z katolíckej teológie so zameraním na Sväté písmo získal v Krakove v roku 2006 na terajšej Pápežskej univerzite Jána Pavla II. (predtým Pápežská teologická akadémia). Dizertačnú prácu napísal na tému: „Zmluva v krajine Moab Dt 29-30“. V roku 2008 habilitoval na docenta v odbore katolícka teológia na Teologickej fakulte v Košiciach, ktorá je súčasťou Katolíckej univerzite v Ružomberku. Témou jeho habilitačnej práce bolo: „Rozumieť Matúšovmu evanjeliu“. V roku 2015 bol menovaný za vysokoškolského profesora v odbore katolícka teológia. Prednáša novozákonné evanjeliá, Pavlove listy a biblickú gréčtinu.

V rokoch 2011 až 2014 bol prodekanom Teologickej fakulty Katolíckej univerzity v Ružomberku so zodpovednosťou za oblasť organizácie zahraničných mobilít. V rokoch 2014 až 2018 bol prorektorom pre zahraničné vzťahy Katolíckej univerzity v Ružomberku. V rokoch 2016 až 2019 bol zvolený za člena predsedníctva Federácie katolíckych univerzít Európy (FUCE).

V roku 2016 kázal na Trnavskej novéne na tému: Náboženské poznanie ako predpoklad výchovy mladého človeka k milosrdenstvu.V roku 2022 opäť kázal na Trnavskej novéne na tému: Boží plán stvorenia človeka z lásky a pre lásku.

Diecézny biskup Štefan Sečka vymenoval 2. júna 2020 Františka Trstenského za farára v Kežmarku, rektora tamojšej Baziliky svätého Kríža, dekana Kežmarského dekanátu a dekana – moderátora Podtatranských dekanátov (Kežmarok, Poprad a Spišský Štiavnik). Od 17. januára do 28. februára 2023 Trstenský dočasne spravoval excurrendo farnosť Bušovce.

Biskup 
8. septembra 2023 ho pápež František vymenoval za diecézneho biskupa Spišskej diecézy. Biskupskú vysviacku prijal 21. októbra 2023 o 10.00h v Katedrále svätého Martina na Spišskej Kapitule. Hlavným svätiteľom bol košický arcibiskup Bernard Bober, spolusvätitelia boli Nicola Girasoli, apoštolský nuncius na Slovensku a Andrej Imrich, emeritný spišský pomocný biskup.

Činnosť 
Je členom viacerých domácich a zahraničných biblických a teologických združení. Odbornej i laickej verejnosti je známy početnými publikáciami s biblickým zameraním. Spolupracuje s rádiom Lumen a televíziou LUX pri príprave relácií s biblickou tematikou. Od roku 2020 publikuje každý týždeň novú epizódu svojho vlastného podcastu, ktorý nesie názov KAIROS a ponúka v ňom zamyslenia na témy Svätého písma, tajomstiev viery a Cirkvi.

Spolupodieľa sa na vydávaní časopisu Nové Horizonty, časopisu pre teológiu, kultúru a spoločnosť a pôsobí v redakčnej rade biblického časopisu Studia biblica slovaca. V rámci Spišskej diecézy pracuje predovšetkým v oblasti šírenia poznania Svätého písma a biblického apoštolátu. Z poverenia diecézneho biskupa je cenzorom pre literatúru s biblickým zameraním. Už niekoľko rokov odborne a tematicky garantuje organizovanie Biblickej olympiády pre žiakov základných a stredných škôl a stojí za vznikom podujatia „Noc čítania Biblie“, ktoré pre farnosti a školy organizuje  Katolícke pedagogické a katechetické centrum. Je jedným z autorov tém pre Národné stretnutie mládeže v Poprade (P15) a v Prešove (P18). Od roku 2019 je členom Liturgickej komisie Spišskej diecézy a členom Komisie pre posvätné rády a ministériá Spišskej diecézy.

Absolvoval viaceré zahraničné pobyty, predovšetkým na University of Notre Dame (Indiana, USA) a Saint John's University (Minnesota, USA). Z moderných jazykov ovláda anglický, taliansky, francúzsky a poľský jazyk. Ďalej ovláda biblickú hebrejčinu, biblickú gréčtinu a cirkevnú latinčinu.

Štúdium 
 2. jún 2015 - prezident Slovenskej republiky Andrej Kiska vymenoval Františka Trstenského za profesora v odbore katolícka teológia (prof.)
 2008 – Teologická fakulta Katolíckej univerzity v Ružomberku (doc.)
 2007 – Pedagogická fakulta Katolíckej univerzity v Ružomberku (PaedDr.)
 2004 – 2006 – Papieska Akademia Teologiczna, Krakov (ThDr.,PhD.)
 2003 – 2004 – École biblique et archéologique française de Jérusalem, Jeruzalem (doktorandské štúdium)
 2000 – 2003 – Facolta delle Scienze Bibliche e Archeologia, Jeruzalem (SSLic.)
 1991 – 1997 – Univerzita Komenského, Teologický inštitút v Spišskom Podhradí (Mgr.)

Prednáškové a výskumné pobyty 
 Univerzita v Ľubľane, Slovinsko (Erasmus - prednášky, apríl 2016)
 Teologický inštitút v Rige, Lotyšsko (afiliované pracovisko Pápežskej Lateránskej univerzity) (Prednášky z Nového zákona a bibl. archeológie, 1.9. 4. 2014)
 Saint John's University, USA (výsk. pobyt, 5. november 2013 - 28. február 2014)
 University of Notre Dame, USA (výsk. pobyt, 29. 7.- 29. 8. 2013)
 École biblique et archéologique francaise de Jeruzalem, Izrael (výsk. pobyt, 1.30. 9. 2012)
 Teologický inštitút v Rige, Lotyšsko (afiliované pracovisko Pápežskej Lateránskej univerzity) (Prednášky z Nového zákona a bibl. archeológie, 4.8. 4. 2011; 25.30. 10. 2011; 18.22. 3. 2013) 
 University of Notre Dame, USA (výsk. pobyt, 1.30. 6. 2011; 2. 5.3. 6. 2012)
 Univerzita v Ľubľane, Slovinsko (Erasmus - prednášky, marec 2012)
 University of Edinburgh, Škótsko (výsk. pobyt, august-október 2009)
 Aristotle University of Thessaloniki, Grécko (Kurz modernej gréčtiny a gréckej kultúry, 5.31. 7. 2009)
 Katholieke Universiteit, Leuven, Belgicko (Erazmus - prednášky, 27. 1.10. 2. 2008)

Pôsobenie 
 od 21. októbra 2023 - biskup Spišskej diecézy
 v rokoch 2020 – 2023 - farár vo farnosti Kežmarok, rektor tamojšej Baziliky svätého Kríža, dekan Kežmarského dekanátu a dekan – moderátor Podtatranských dekanátov Kežmarok, Poprad a Spišský Štiavnik
 v rokoch 2016 – 2019 - člen predsedníctva Federácie katolíckych univerzít Európy (FUCE)
 od roku 2015 – profesor v odbore katolícka teológia
 v rokoch 2014 – 2018 – prorektor pre zahraničné vzťahy Katolíckej univerzity v Ružomberku
 v rokoch 2011 – 2014 – prodekan pre mobility a rozvoj na Teologickej fakulte Katolíckej univerzity v Ružomberku (TF KU)
 v rokoch 2008 – 2015 – docent na Katedre histórie a biblických vied na TF KU
 v rokoch 2004 – 2009 – odborný asistent na TF KU (Katedra biblických vied a archeológie)
 od roku 2007 – člen The Catholic Biblical Association of America
 od roku 2007 – člen Slovenskej sekcie európskej spoločnosti pre katolícku teológiu a  člen Slovenskej spoločnosti pre katolícku teológiu
 od roku 2006 – člen Society of Biblical Literature (USA)
 od roku 2005 – člen redakčnej rady Studia biblica slovaca

Dielo 
Aby si poznal spoľahlivosť učenia. Úvod do Nového zákona, Svit, 2006, 
 Kniha žalmov, PF KU, Ružomberok, 2007, 
 Na ceste do Damasku, Svit, 2007, 
 Svet Nového zákona, Svit, 2008, 
 Svätý Pavol z Tarzu, Bratislava, 2008, 
 Rozumieť Matúšovmu evanjeliu, Svit, 2008, 
 Kumrán a jeho zvitky, Svit, 2009, 
 Amare il Signore per vivere. Studio esegetico di Dt 30,1-10, Roma, Aracne Editrice 2009, 
 Komentár k Jakubovmu listu, Svit, 2010, 
 Il fenomeno sociale d'Israele nel suo contesto vicino orientale, Roma, Aracne Editrice 2010, 
 Život apoštola Pavla, Svit, 2011, 
 Pavlove listy z väzenia. Exegeticko-teologická analýza, Svit, 2012, 
 Prvý a Druhý list Solúnčanom. Exegeticko-teologická analýza, Ružomberok, 2013, 
 
 Múdrosť, ktorá hľadá Boha. Náčrt biblickej múdroslovnej literatúry., Ružomberok, 2014, 
 Pavlove pastorálne listy. Exegeticko-teologická analýza. Ružomberok, 2015, 
 Ježišove podobenstvá. Biblicko-spirituálny pohľad. Ružomberok 2015, 
 Eséni, Kumrán a zvitky od Mŕtveho mora. Ružomberok 2015, 
 Spoluautor: Úvod do katolíckych listov Nového zákona. Ružomberok 2015, 
 Ježišove blahoslavenstvá. Ružomberok 2016, 
 Vianoce podľa Svätého písma. Ružomberok 2016, 
 Otčenáš. Súhrn celého evanjelia. Ružomberok 2017, 
 O Svätom písme, tajomstvách viery a Cirkvi. Ružomberok 2017. 
Vezmi a čítaj. Sedem pravidiel čítania Svätého písma. Ružomberok 2017. 
Blahoslavený, kto číta, aj tí, čo počúvajú. Biblická apokalyptika a Jánova apokalypsa. Ružomberok 2018. 
Spoluautor: Dôležitosť čitateľa v biblickej interpretácii. Ružomberok 2018, 
Mária z Nazareta - Matka môjho Pána. Kežmarok 2019, 
Rozprávaj mi o Biblii. Kežmarok 2019, 
Štyri evanjeliá, jeden Kristus. Kežmarok 2020, 
Vznešenejšia cesta. Pavlova cesta lásky. 2020. Elektronická verzia knihy. Dostupná TU.
A šiel za ním po ceste. Liturgický rok s Evanjeliom podľa Marka. Kežmarok 2020, 
Uzdravené Kristom. Ženy v novozákonných evanjeliách. Kežmarok 2023,

Referencie

Externé odkazy 
 Osobná stránka 
 Blog na www.sme.sk

Kateg%C3%B3ria:Biskupi_Spi%C5%A1skej_diec%C3%A9zy
Slovenskí teológovia
Slovenskí publicisti
Absolventi Rímskokatolíckej cyrilometodskej bohosloveckej fakulty Univerzity Komenského v Bratislave
Absolventi Katolíckej univerzity v Ružomberku
Osobnosti z Tvrdošína
Osobnosti z Kežmarku
Slovenskí rímskokatolícki kňazi